b"\n_START_ARTICLE_\nSparbyggjafylke\n_START_PARAGRAPH_\nSparbyggjafylke (Norr\xc3\xb8nt: Sparbyggjafylki) var ett av de \xc3\xa5tte historiske fylkene i Trondheimen fra jernalderen til ut i middelalderen. _NEWLINE_Forleddet i dette navnet er genitiv flertall av sparbyggjar 'bygdefolk fra Sparbu' - betydningen er alts\xc3\xa5 'sparbyggenes fylke'. _NEWLINE_De historiske fylkene i Trondheimen var lokale rettsfellesskap med hvert sitt fylkesting. De ble dannet en gang i eldre jernalder eller begynnelsen av yngre jernalder. De fire fylkene \xc3\x98ynafylke, Sk\xc3\xb8ynafylke, Sparbyggjafylke og Verd\xc3\xb8lafylke utgjorde Inntr\xc3\xb8ndelag som hadde ting p\xc3\xa5 M\xc3\xa6re. Utsendinger fra de fire fylkene i Inntr\xc3\xb8ndelag og de fire fylkene i Uttr\xc3\xb8ndelag: Stjord\xc3\xb8lafylke, Strindafylke , Gauld\xc3\xb8lafylke og Orkd\xc3\xb8lafylke, m\xc3\xb8ttes ogs\xc3\xa5 til Frostating p\xc3\xa5 Frosta. P\xc3\xa5 900-tallet ble ogs\xc3\xa5 Nordm\xc3\xb8rafylke, Romsd\xc3\xb8lafylke og Naumd\xc3\xb8lafylke en del av Frostating."